CELEX: 52015PC0552
Language: mt
Date: 2015-11-06
Title: Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta’ Implimentazzjoni 2013/53/UE li tawtorizza lir-Renju tal-Belġju biex jintroduċi miżura speċjali ta’ deroga mill-Artikolu 285 tad-Direttiva 2006/112/KE dwar is-sistema komuni ta’ taxxa fuq il-valur miżjud

IL-KUMMISSJONI EWROPEA
            Brussell, 6.11.2015
            COM(2015) 552 final
            2015/0256(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li temenda d-Deċiżjoni ta’ Implimentazzjoni 2013/53/UE li tawtorizza lir-Renju tal-Belġju biex jintroduċi miżura speċjali ta’ deroga mill-Artikolu 285 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               •Ir-raġunijiet għall-proposta u l-għanijiet tagħha
            
            
               
                  Skont l-Artikolu 395(1) tad-Direttiva 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (minn hawn 'il quddiem "id-Direttiva dwar il-VAT"), il-Kunsill, li jaġixxi unanimament fuq proposta tal-Kummissjoni, jista' jawtorizza Stat Membru biex jintroduċi miżuri speċjali għal deroga mid-dispożizzjonijet ta' dik id-Direttiva, ħalli jissimplifika l-proċedura tal-ġbir tal-VAT jew jipprevjeni ċerti tipi ta' evażjoni jew evitar fiskali.
               
               
                  Permezz ta’ ittri rreġistrati għand il-Kummissjoni fil-15 ta’ Lulju 2015 u fl-20 ta’ Awwissu 2015, il-Belġju talab l-awtorizzazzjoni biex il-persuni taxxabbli b'fatturat annwali li ma jaqbiżx l-ekwivalenti ta' EUR 25 000 fil-munita nazzjonali, jibqgħu jkunu eżentati. Skont l-Artikolu 395(2) tad-Direttiva tal-VAT, il-Kummissjoni infurmat lill-Istati Membri l-oħra bit-talba tal-Belġju permezz ta’ ittri datati t-3 ta’ Settembru 2015. Il-Kummissjoni nnotifikat lill-Belġju permezz ta’ ittra datata l-4 ta’ Settembru 2015 li kellha l-informazzjoni kollha meħtieġa biex tkun tista' tqis it-talba.
               
            
            
               •Il-kuntest ġenerali
            
            
               
                  Il-Kapitolu 1 tat-Titolu XII tad-Direttiva tal-VAT jagħti l-possibbiltà lill-Istati Membri biex japplikaw skemi speċjali għall-intrapriżi ż-żgħar, fosthom il-possibbiltà li jeżentaw lill-persuni taxxabbli li ma jaqbżux ċertu fatturat fis-sena. Din l-eżenzjoni timplika li l-persuna taxxabbli ma għandhiex għalfejn iżżomm il-VAT fuq il-provvisti tagħha u allura ma tistax tnaqqas il-VAT minn fuq l-akkwisti tagħha.
               
               
                  Skont l-Artikolu 285 tad-Direttiva tal-VAT, l-Istati Membri li ma għamlux użu mill-Artikolu 14 tad-Direttiva tal-Kunsill 67/288/KEE
                     1
                  , jistgħu jeżentaw lill-persuni taxxabbli li l-livell limitu tagħhom mhuwiex aktar minn EUR 5 000. Billi l-Belġju ma għamilx użu minn din l-alternattiva, ġie applikat livell limitu partikolarment baxx li fl-2012 kien jikkorrispondi għal EUR 5 580.
               
               
                  Fl-2012, il-Belġju talab deroga biex jissimplifika l-obbligazzjonijiet tal-VAT għall-operaturi żgħar tas-suq u biex jiffaċilita l-ġbir tat-taxxa għall-amministrazzjoni nazzjonali tat-taxxa. Bid-Deċiżjoni ta’ Implimentazzjoni tal-Kunsill 2013/53/UE tat-22 ta’ Jannar 2013
                     2
                  , il-Kunsill awtorizza lill-Belġju biex sal-31 ta’ Diċembru 2015 jeżenta mill-VAT lill-persuni taxxabbli li l-fatturat annwali tagħhom mhuwiex aktar minn EUR 25 000. Din il-miżura hija fakultattiva għall-persuni taxxabbli. Il-Belġju issa talab għall-estensjoni ta' dik il-miżura.
               
               
                  Għalkemm huwa awtorizzat biex japplika l-eżenzjoni sal-fatturat ta’ EUR 25 000, bħala l-ewwel pass, mill-1 ta’ April 2014 il-Belġju applika fil-prattika livell limitu aktar baxx ta’ EUR 15 000. Mill-informazzjoni mogħtija mill-Belġju, din l-ewwel bidla fil-livell limitu wasslet biex fl-2014, il-persuni taxxabbli eżentati mill-VAT żdiedu bi 18 942 bl-iskema tal-SMEs (minn 79 190 għal 98 132, jiġifieri bi 23,9%). Fir-rigward tal-għadd totali tal-persuni taxxabbli, dan jirrappreżenta żieda minn 7,4% għal 11,4%. Sa minn meta ddaħħal dan il-livell limitu, l-impatt baġitarju ta’ din il-miżura kien 0,0074% tat-total tad-dħul mill-VAT fl-2014. Jekk dan jiġi estrapolat għall-2014 kollha, l-impatt ikun jikkorrispondi għal 0,0188% tat-total tad-dħul mill-VAT.
               
               
                  Abbażi ta’ din l-esperjenza, il-Belġju jqis li l-miżura tad-deroga wasslet għal simplifikazzjoni, kemm għall-persuni taxxabbli kif ukoll għall-amministrazzjoni tat-taxxa, u għaldaqstant jixtieq li mill-2016 iżid il-livell limitu sa massimu inizjali ta’ EUR 25 000. Skont il-Belġju, dan għandu jnaqqas il-piż amministrattiv għal għadd akbar ta’ negozji żgħar li, kif imsemmi, jibqgħu intitolati li jagħżlu li jkomplu l-applikazzjoni tar-regoli normali tal-VAT. Fl-istess ħin, l-impatt tal-miżura fuq l-ammont ġenerali tad-dħul mill-VAT miġbur fl-istadju tal-konsum finali se jibqa’ negliġibbli. 
               
               
                  Billi l-Belġju ma jitlobx livell limitu li jmur lil hinn minn dak li kien diġà awtorizzat qabel, id-deroga tista’ tiġi estiża mingħajr il-ħtieġa li jinbidel il-kontenut tagħha. Għalhekk, qed jiġi propost li d-deroga tiġi estiża għal perjodu ieħor, mill-anqas sal-31 ta’ Diċembru 2018 jew sad-dħul fis-seħħ tad-Direttiva dwar il-livelli limiti tal-fatturat annwali, li bis-saħħa tagħhom persuni taxxabbli jistgħu jkunu eżentati mill-VAT.
               
            
            
               Il-konsistenza mad-dispożizzjonijiet eżistenti tal-politika fil-qasam ta’ politika
            
            
               
                  Stati Membri oħra ngħataw derogi simili. Il-Polonja
                     3
                   ngħatat livell limitu ta' EUR 30 000, il-Litwanja
                     4
                   ngħatat livell limitu ta' EUR 45 000, il-Latvja
                     5
                   u s-Slovenja
                     6
                   ngħataw livell limitu ta' EUR 50 000, u l-Italja
                     7
                   u r-Rumanija
                     8
                  ngħataw livell limitu ta' EUR 65 000.
               
            
            
               •Il-konsistenza ma’ politiki oħra tal-Unjoni
            
            
               
                  Il-miżura hija konformi mal-għanijiet tal-Unjoni għan-negozji ż-żgħar, kif stipulat fil-Komunikazzjoni tal-Kummissjoni " 'Aħseb l-Ewwel fiż-Żgħir' - 'Att dwar in-Negozji ż-Żgħar għall-Ewropa' "
                     9
                  .
               
            
            
               2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ
            
            
               •Il-bażi ġuridika
            
            
               
                  L-Artikolu 395 tad-Direttiva tal-VAT.
               
            
         
         
            
               •Is-sussidjarjetà (għall-kompetenza mhux esklużiva) 
            
            
               
                  Il-proposta hija fil-kompetenza esklużiva tal-Unjoni Ewropea. Għaldaqstant il-prinċipju tas-sussidjarjetà ma japplikax.
               
            
            
               •Il-proporzjonalità
            
            
               
                  Il-proposta tikkonforma mal-prinċipju tal-proporzjonalità għal dawn ir-raġunijiet.
               
               
                  Id-Deċiżjoni tikkonċerna awtorizzazzjoni mogħtija lil Stat Membru fuq talba tiegħu stess u ma tikkostitwixxi l-ebda obbligu.
               
               
                  Meta wieħed iqis il-kamp limitat ta’ applikazzjoni tad-deroga, il-miżura speċjali hija proporzjonata mal-għan li jrid jintlaħaq.
               
            
            
               •L-għażla tal-istrument
            
            
               
                  L-istrumenti proposti: Deċiżjoni ta' Implimentazzjoni tal-Kunsill.
               
               
                  Skont l-Artikolu 395 tad-Direttiva tal-VAT, deroga mir-regoli komuni tal-VAT hija possibbli biss bl-awtorizzazzjoni tal-Kunsill li jaġixxi unanimament bi proposta tal-Kummissjoni. Barra minn hekk, id-Deċiżjoni ta' Implimentazzjoni tal-Kunsill hija l-aktar strument adattat għax din tista' tiġi indirizzata lil Stati Membri individwali.
               
            
            
               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET TAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •L-evalwazzjonijiet ex-post/il-kontrolli tal-idoneità tal-leġiżlazzjoni eżistenti
            
            
               Ma japplikax
            
            
               •Il-konsultazzjonijiet tal-partijiet ikkonċernati
            
            
               
                  Mhux rilevanti.
               
            
            
               •Il-ġbir u l-użu tal-għarfien espert
            
            
               
                  Ma kienx hemm bżonn għarfien espert estern.
               
            
            
               •Il-valutazzjoni tal-impatt
            
            
               
                  Il-proposta għal Deċiżjoni ta’ Implimentazzjoni tal-Kunsill għandha l-ħsieb li tissokta bil-miżura ta' simplifikazzjoni għal tliet snin oħra u b'hekk tneħħi ħafna mill-obbligi tal-VAT għan-negozji li joperaw b’fatturat annwali li mhuwiex aktar minn EUR 25 000, Għalhekk din tħalli impatt potenzjali pożittiv fuq it-tnaqqis tal-piż amministrattiv għan-negozji u għall-amministrazzjoni tat-taxxi mingħajr impatt kbir fuq id-dħul totali mill-VAT. Minħabba l-kamp ristrett ta’ applikazzjoni tad-deroga u l-applikazzjoni limitata tiegħu fiż-żmien, il-kamp ta’ applikazzjoni xorta waħda se jkun limitat.
               
            
            
               4.L-IMPLIKAZZJONIJIET BAĠITARJI
            
            
               
                  Il-proposta m’għandhiex implikazzjoni fuq il-baġit tal-UE għaliex il-Belġju se jwettaq kalkolu tal-kumpens skont l-Artikolu 6 tar-Regolament tal-Kunsill (KEE, EURATOM) 1553/89.
               
            
         
         
            
               5.ELEMENTI OĦRA
            
            
               
                  Il-proposta tinkludi klawżola ta' estinzjoni; terminu preskrittiv awtomatiku li għal din id-deroga huwa stabbilit għall-31 ta’ Diċembru 2018.
               
            
            
               2015/0256 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li temenda d-Deċiżjoni ta’ Implimentazzjoni 2013/53/UE li tawtorizza lir-Renju tal-Belġju biex jintroduċi miżura speċjali ta’ deroga mill-Artikolu 285 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  10
               , u b’mod partikolari l-Artikolu 395(1) tagħha,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Skont l-Artikolu 285 tad-Direttiva 2006/112/KE, l-Istati Membri li m’għamlux użu mill-Artikolu 14 tat-Tieni Direttiva tal-Kunsill 67/228/KEE tal-11 ta’ April 1967 dwar l-armonizzazzjoni tal-leġislazzjoni tal-Istati Membri rigward it-taxxi fuq il-fatturat, l-istruttura u l-proċeduri għall-applikazzjoni tas-sistema komuni ta’ taxxa fuq il-valur miżjud
                  11
               , jistgħu jeżentaw lill-persuni taxxabbli li l-fatturat annwali tagħhom ma jkunx aktar minn EUR 5 000. Il-Belġju talab li dan il-livell limitu jiżdied għal EUR 25 000.
            
            
               (2)Bid-Deċiżjoni ta’ Implimentazzjoni tal-Kunsill 2013/53/UE
                  12
               , il-Belġju ġie awtorizzat biex b'deroga sal-31 ta’ Diċembru 2015 jeżenta mill-VAT lill-persuni taxxabbli li l-fatturat annwali tagħhom mhuwiex aktar minn EUR 25 000. Permezz ta’ din il-miżura, dawk il-persuni taxxabbli se jkomplu jkunu eżentati minn ċerti obbligi jew mill-obbligi kollha fir-rigward tal-VAT imsemmija fil-Kapitoli 2 sa 6 tat-Titolu XI tad-Direttiva 2006/112/KE. Fil-prattika, il-Belġju m'għamilx użu mil-livell limitu massimu awtorizzat, iżda mill-1 ta’ April 2014 applika livell limitu ta’ EUR 15 000.
            
            
               (3)Permezz ta’ ittri rreġistrati mal-Kummissjoni fil-15 ta’ Lulju 2015 u fl-20 ta’ Awwissu 2015, il-Belġju talab mill-ġdid l-awtorizzazzjoni biex japplika livell limitu ta' eżenzjoni ta’ EUR 25 000.
            
            
               (4)Skont it-tieni subparagrafu tal-Artikolu 395(2) tad-Direttiva 2006/112/KE, il-Kummissjoni infurmat lill-Istati Membri l-oħra bit-talba tal-Belġju permezz ta’ ittra datata t-3 ta’ Settembru 2015. Il-Kummissjoni nnotifikat lill-Belġju permezz ta’ ittra datata l-4 ta’ Settembru 2015 li kellha l-informazzjoni kollha meħtieġa biex tkun tista' tqis it-talba.
            
            
               (5)Mill-informazzjoni mogħtija mill-Belġju, 18 942 persuna taxxabbli oħra bbenefikaw mill-applikazzjoni tal-livell limitu miżjud ta' EUR 15000 u fl-2014 dan wassal għal tnaqqis stmat fuq id-dħul baġitarju mill-VAT ta' madwar 0,0188%.
            
            
               (6)Billi l-livell limitu applikat wassal biex l-iżgħar negozji jitnaqqsulhom l-obbligazzjonijiet tal-VAT filwaqt li baqgħu jistgħu jagħżlu li jużaw l-arranġamenti normali tal-VAT skont l-Artikolu 290 tad-Direttiva 2006/112/KE, il-Belġju għandu jiġi awtorizzat japplika livell limitu ta' EUR 25 000 għax dan jista' jnaqqas aktar l-obbligazzjonijiet tal-VAT għan-negozji ż-żgħar; u b’hekk jaqbel mal-għanijiet tal-Komunikazzjoni tal-Kummissjoni intitolata " 'Aħseb l-Ewwel fiż-Żgħir' - 'Att dwar in-Negozji ż-Żgħar għall-Ewropa' "
                  13
               .
            
            
               (7)Skont il-Belġju, il-miżura ta' deroga se jkollha biss effett negliġibbli fuq l-ammont globali tad-dħul mit-taxxa fl-istadju tal-konsum finali.
            
            
               (8)Il-miżura ta' deroga mhux se jkollha impatt negattiv fuq ir-riżorsi proprji tal-Unjoni li jakkumulaw mill-VAT għax il-Belġju se jwettaq kalkolu ta' kumpens f’konformità mal-Artikolu 6 tar-Regolament tal-Kunsill (KEE, EURATOM) 1553/89.
            
            
               (9)Għaldaqstant id-Deċiżjoni ta' Implimentazzjoni 2013/53/UE għandha tiġi emendata skont dan,
            
         
         
            
               ADOTTA DIN ID-DEĊIŻJONI: 
            
            
               Artikolu 1
            
            
               Fit-tieni paragrafu tal-Artikolu 2 tad-Deċiżjoni ta’ Implimentazzjoni 2013/53/UE, id-data il-"31 ta’ Diċembru 2015" tinbidel bid-data il-"31 ta’ Diċembru 2018".
            
            
               Artikolu 2
            
            
               Din id-deċiżjoni hija indirizzata lir-Renju tal-Belġju.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU 71, 14.4.1967, p. 1303/67.
               
               
                  
                     (2)
                  ĠU L 22, 25.1.2013, p. 13.
               
               
                  
                     (3)
                  Id-Deċiżjoni ta' Implimentazzjoni tal-Kunsill 2015/1173/UE tal-14 ta' Lulju 2015 li temenda d-Deċiżjoni 2009/790/KE li tawtorizza lir-Repubblika tal-Polonja li tapplika miżura ta' deroga mill-Artikolu 287 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 189, 17.7.2015, p. 36).
               
               
                  
                     (4)
                  Id-Deċiżjoni ta' Implimentazzjoni tal-Kunsill 2014/795/UE tas-7 ta' Novembru 2014 li temenda l-applikazzjoni tad-Deċiżjoni ta' Implimentazzjoni 2011/335/UE li tawtorizza lir-Repubblika tal-Litwanja sabiex tapplika miżura ta' deroga mill-Artikolu 287 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 330, 15.11.2014, p. 44).
               
               
                  
                     (5)
                  Id-Deċiżjoni ta' implimentazzjoni tal-Kunsill 2014/796/UE tas-7 ta' Novembru 2014 li tawtorizza lir-Repubblika tal-Latvja sabiex tapplika miżura ta' deroga mill-Artikolu 287 tad-Direttiva tal-Kunsill 2006/112/KE dwar is-sistema komuni ta' taxxa fuq il-valur miżjud (ĠU L 330, 15.11.2014, p. 46).
               
               
                  
                     (6)
                  Id-Deċiżjoni ta’ Implimentazzjoni tal-Kunsill 2013/54/UE tat-22 ta’ Jannar 2013 li tawtorizza lir-Repubblika tas-Slovenja sabiex tintroduċi miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 22, 25.1.2013, p. 15).
               
               
                  
                     (7)
                  Id-Deċiżjoni ta’ Implimentazzjoni tal-Kunsill 2013/678/UE tal-15 ta’ Novembru 2013 li tawtorizza lir-Repubblika Taljana sabiex tkompli tapplika miżura speċjali ta’ deroga mill-Artikolu 285 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 316, 27.11.2013, p. 35).
               
               
                  
                     (8)
                  Id-Deċiżjoni ta' Implimentazzjoni tal-Kunsill 2014/931/UE tas-16 ta' Diċembru 2014 li testendi l-applikazzjoni tad-Deċiżjoni ta' Implimentazzjoni 2012/181/UE li tawtorizza lir-Rumanija ddaħħal miżura ta' deroga speċjali mill-Artikolu 287 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 365, 19.12.2014, p. 145).
               
               
                  
                     (9)
                  COM(2008) 394 tal-25 ta’ Ġunju 2008
               
               
                  
                     (10)
                  ĠU L 347, 11.12.2006, p. 1.
               
               
                  
                     (11)
                  ĠU 71, 14.4.1967, p. 1303/67.
               
               
                  
                     (12)
                  Id-Deċiżjoni ta’ Implimentazzjoni tal-Kunsill tat- 22 ta’ Jannar 2013 li tawtorizza lir-Renju tal-Belġju biex jintroduċi miżura speċjali li tidderoga mill-Artikolu 285 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 22, 25.1.2013, p. 13-14).
               
               
                  
                     (13)
                  COM(2008) 394 tal-25 ta’ Ġunju 2008